CELEX: 52020DP0132
Language: da
Date: 2020-06-17 00:00:00
Title: Europa-Parlamentets afgørelse af 17. juni 2020 om anmodning om ophævelse af Gunnar Becks immunitet (2019/2154(IMM))

8.9.2021   
            
            
               DA
            
            
               Den Europæiske Unions Tidende
            
            
               C 362/141
            
         
      P9_TA(2020)0132
      Anmodning om ophævelse af Gunnar Becks immunitet
      Europa-Parlamentets afgørelse af 17. juni 2020 om anmodning om ophævelse af Gunnar Becks immunitet (2019/2154(IMM))
      (2021/C 362/15)
      
         Europa-Parlamentet,
      
                  —
               
               
                  der henviser til anmodning af 29. oktober 2019 om ophævelse af Gunnar Becks immunitet, som er fremsendt af det tyske justits- og -forbrugerbeskyttelsesforbundsministerium i forbindelse med sag nr. 80 AR 137/19, og hvorom der blev givet meddelelse på plenarmødet den 25. november 2019,
               
            
                  —
               
               
                  der har hørt Gunnar Beck, jf. forretningsordenens artikel 9, stk. 6,
               
            
                  —
               
               
                  der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
               
            
                  —
               
               
                  der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013 og 30. april 2019 (1),
               
            
                  —
               
               
                  der henviser til artikel 46 i Forbundsrepublikken Tysklands forfatning,
               
            
                  —
               
               
                  der henviser til forretningsordenens artikel 5, stk. 2, artikel 6, stk. 1, og artikel 9,
               
            
                  —
               
               
                  der henviser til betænkning fra Retsudvalget (A9-0036/2020),
               
            
                  A.
               
               
                  der henviser til, at anklagemyndigheden i Düsseldorf har anmodet om ophævelse af medlem af Europa-Parlamentet Gunnar Becks immunitet i forbindelse med en eventuel undersøgelse af et påstået misbrug af titler, som er en strafbar handling i henhold til den tyske straffelovs § 132a, stk. 1, nr. 1;
               
            
                  B.
               
               
                  der henviser til, at undersøgelsen ikke vedrører meningstilkendegivelser eller stemmeafgivelser fra Gunnar Beck under udøvelsen af hans hverv, jf. artikel 8 i protokol nr. 7 vedrørende Den Europæiske Unions privilegier og immuniteter;
               
            
                  C.
               
               
                  der henviser til, at Europa-Parlamentets medlemmer i henhold til artikel 9 i protokol nr. 7 vedrørende Den Europæiske Unions privilegier og immuniteter på deres eget lands område nyder de immuniteter, der tilstås medlemmerne af deres lands lovgivende forsamling;
               
            
                  D.
               
               
                  der henviser til, at Gunnar Beck på stemmesedlen til valget af medlemmerne af Europa-Parlamentet den 26. maj 2019 stod opført som »Prof. Dr. Gunnar Beck, Hochschuldozent [universitetslærer], Barrister-at-Law für EU-Recht [EU-retsadvokat], Neuss (NW)«; der henviser til, at Gunnar Beck i 1996 tog en ph.d.-grad i filosofi i Oxford, Storbritannien, mens han i Tyskland hverken har opnået titlen professor eller doktor; der henviser til, at anklagemyndigheden i Düsseldorf før det konstituerende møde i Europa-Parlamentet på grundlag af pressedækningen og politianmeldelser indledte en undersøgelse om påstået misbrug af en titel, jf. den tyske straffelovs § 132a, stk. 1, nr. 1; der henviser til, at undersøgelsen kort efter den 5. juli 2019 og formentlig den 9. juli 2019 blev suspenderet som følge af valget af Gunnar Beck til Europa-Parlamentet; der henviser til, at anklagemyndigheden i Düsseldorf den 4. september 2019 sendte en anmodning om ophævelse af Gunnar Becks immunitet til det tyske forbundsjustits- og -forbrugerbeskyttelsesministerium med henblik på at genoptage undersøgelsen om påstået misbrug af en titel, jf. den tyske straffelovs § 132a, stk. 1, nr. 1;
               
            
                  E.
               
               
                  der henviser til, at Retsudvalget ifølge forretningsordenens artikel 9, stk. 8, »under ingen omstændigheder [udtaler sig] om skyldsspørgsmålet eller om det hensigtsmæssige i en strafferetlig forfølgelse på grundlag af de udtalelser eller handlinger, som medlemmet tillægges, selv ikke i tilfælde, hvor udvalget gennem prøvelsen af anmodningen opnår grundigt kendskab til selve sagen«;
               
            
                  F.
               
               
                  der henviser til, at parlamentarisk immunitet i henhold til forretningsordenens artikel 5, stk. 2, ikke er et medlems personlige privilegium, men derimod en garanti for Parlamentets uafhængighed som helhed og for dets medlemmers uafhængighed;
               
            
                  G.
               
               
                  der henviser til, at formålet med parlamentarisk immunitet er at beskytte Parlamentet og dets medlemmer mod retsforfølgning i relation til aktiviteter, der udføres under udøvelsen af det parlamentariske hverv, og som ikke kan adskilles fra dette hverv;
               
            
                  H.
               
               
                  der henviser til, at Parlamentet i denne sag ikke har fundet noget bevis på fumus persecutionis, dvs. faktiske omstændigheder, der tyder på, at hensigten bag retssagen kan være at skade et medlems politiske virksomhed og dermed Europa-Parlamentet;
               
            
               
                  1.
               
               
                  vedtager at ophæve Gunnar Becks immunitet;
               
            
               
                  2.
               
               
                  pålægger sin formand straks at sende denne afgørelse og det kompetente udvalgs betænkning til de tyske myndigheder og Gunnar Beck.
               
            
         (1)  Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23; Rettens dom af 30. april 2019, Briois mod Parlamentet, T-214/18, ECLI:EU:T:2019:266.